सत्यार्थ प्रकाश के 13वें समुल्लास का अध्ययन करते हुए हमारे मन में कई बार विचार आया कि लगभग दो हजार वर्ष पहले यरूशलम व उसके आसपास तथा योरूप आदि के लोगों का जीवन व दिनचर्या किस प्रकार की रही होगी। इसका कारण बाइबिल में जो विचार दिये गये हैं, उससे लगता है कि वह उस काल के सभ्य या असभ्य लोगों के ज्ञान, उनकी मानसिकता व सामयिक परिस्थितियों को व्यक्त करती हैं। एक विचार तो यह आया कि क्या तब मनुष्य वस्त्रधारण करते थे, यदि करते थे तो उन वस्त्रों को कौन व कहां किस प्रकार से बनाता था। क्या इन देशों में रूई होती थी या नहीं, उसका सूत कातना, उस सूत के किए चरखों की आवश्यकता रही होगा। चरखे के बनाने का ज्ञान उन्हें कब व कैसे प्राप्त हुआ होगा? फिर यदि सूत है तो उससे वस्त्र बनाना कोई सरल कार्य नहीं है। यह तो निश्चित है कि वह किसी न किसी प्रकार के वस्त्रों का प्रयोग करते थे। इसका अर्थ है कि या तो वहां वस्त्र बनता होगा या फिर वह किसी अन्य देश व देशों से प्राप्त करते होंगे। इससे यह भी पता चलता है कि उस समय में व्यापार हुआ करता था। हम पुस्तकों में पढ़ते हैं कि भारत की धर्म, संस्कृति व सभ्यता दुनिया में सबसे प्राचीन है। भारत से ही धर्म व संस्कृति एवं सभ्यता पहले मिस्र में गई और यहां से आगे बढ़ती हुई यूनान व रोम पहुंची। अब यदि हमारे देश भारत या आर्यावर्त से ज्ञान-विज्ञान वहां गया तो हमारे मनुष्य भी इन देशों में अवश्य ही जाते-आते रहे होंगे और इन देशों में बस गये या बसे हुए लोग भारत आते रहे होंगे। अभी हम वस्त्र या वेशभूषा की बात कर रहे थे, परन्तु अब अनुमान से यह ज्ञात होता है कि न केवल वस्त्र ही भारत से वहां जाते थे, अपितु अन्य खाने-पीने व सभी प्रकार का सामान जिसमें धातुओं से बने बर्तन, कागज, स्याही, लेखनी, भवन निर्माण कला या विधि, रोगों की चिकित्सा का ज्ञान, नाना प्रकार के भोजन बनाने की विधि व उपासना पद्धति भी वहां अवश्य ही गई होगी। कालान्तर में, महाभारत काल के बाद आरम्भ मध्यकाल में, भारत में ही अव्यवस्था हो जाने के बाद हमारे देश के लोगों का वहां जाना कम या समाप्त हो गया और वहां के लोगों को आगे सहायता व शिक्षा, ज्ञान व अन्य पदार्थ व सामग्री न मिलने के कारण वहां के लोगों ने उपलब्ध साधनों से ही अपना जीवनयापन किया। जिस प्रकार वर्षा ऋतु के बाद जंगलों में या खेतों में निराई, गुड़ाई, खाद, पानी व अन्य व्यवस्थायें समुचित रूप से न की जायें व तो वहां झाड़-झंकार उत्पन्न हो जाती है, उसी प्रकार महाभारत काल के बाद हमारे देश में भी यही हुआ और दुनिया के अन्य देशों में भी हुआ। सौभाग्य से कोलम्बस व वास्को डि गामा के अमेरिका व भारत में पदार्पण से धीरे-धीरे दुनिया के देशों में सम्पर्क बढ़ना आरम्भ हुआ और फिर एक देश की कुछ बातें दूसरे देशों में व उन-उन देशों की अच्छी व बुरी बातों का हमारे देश में प्रवेश होता रहा और जो हमारा देश व अन्य देश हैं, वह परस्पर एक दूसरे के प्रभाव से निर्मित आचार-विचार व रहन-सहन व संस्कृति सभ्यता के मिश्रण होने से कुछ-कुछ बातों में एक दूसरे के अनुरूप बने।